插秧歌
作者：劉學箕
朝代：宋

paragraphs: 農夫戢戢清波闊，秧稻茸茸森石髮。
父兒呼喚手拔齊，千把萬把根連泥。
四更乘月躅隴陌，曉烟漸散東方白。
歸來喫得飯一盂，擔到田頭汗似珠。
蹲身擘叢種入土，不問朝昏與亭午。
肌膚剝裂肉起皮，烈日纔陰又風雨。
秋收幸值歲稍豐，穀賤無錢私債重。
連忙變轉了官賦，霜雪凍餓愁窮冬。
吁嗟四民天地間，服田力穡良獨艱。
寄言安坐西方輩，汝飽不慚吾厚顔。